ຂປລ. ໃນວັນທີ 10 ຕຸລາ 2018, ຢູ່ສໍານັກງານ ກະຊວງຕໍາຫລວດຫວຽດນາມ, ທີ່ນະຄອນ ຫລວງຮ່າໂນ້ຍ ໄດ້ຈັດພິທີເປີດຕົວ ສະມາຄົມມິດຕະພາບ ຫວຽດນາມ - ລາວ ຂອງກະຊວງ ຕໍາຫລວດຫວຽດນາມ.
ໃນໂອກາດກ່າວເປີດພິທີ, ທ່ານພົນໂທ ບຸ່ຍວັນນາມ, ກໍາມະການຄະນະບໍລິຫານງານ ສູນກາງພັກກອມມູນິດຫວຽດນາມ, ຮອງລັດຖະມົນຕີ ກະຊວງຕໍາຫລວດຫວຽດນາມ, ປະທານຊົ່ວຄາວ ສະມາຄົມມິດ ຕະພາບ ຫວຽດນາມ-ລາວ ຂອງ ກະຊວງຕໍາຫລວດຫວຽດນາມ ກ່າວວ່າ: ກະຊວງຕໍາຫລວດຫວຽດນາມ ມີສາຍພົວພັນທີ່ດີງາມ ກັບກະຊວງປ້ອງກັນຄວາມສະຫງົບລາວ ໃນທຸກວຽກງານການ ເຄື່ອນໄຫວຂອງຕໍາຫລວດ, ໂດຍເລີ່ມມາຈາກນໍ້າໃຈອັນດີງາມ ທີ່ເປັນມູນເຊື້ອ ຂອງປະຊາຊົນສອງປະເທດ ເວົ້າລວມ, ເວົ້າສະເພາະ ພະນັກງານນັກຮົບ ກະຊວງຕໍາຫລວດຫວຽດນາມ ແລະ ກະຊວງປ້ອງກັນ ຄວາມສະຫງົບ, ຄວາມຕ້ອງການຮ່ວມມື ໃນສະພາບການໃໝ່. ການສ້າງຕັ້ງສະມາຄົມມິດຕະພາບຫວຽດນາມ - ລາວ ຂອງກະຊວງຕໍາຫລວດຫວຽດນາມ ແມ່ນການເຄື່ອນໄຫວທີ່ຈໍາເປັນ, ແມ່ນເວທີປາໄສ ທີ່ສໍາຄັນ ຂອງພະນັກງານນັກຮົບທີ່ພວມປະຕິບັດໜ້າທີ່, ຜູ້ພັກບໍານານ ມີເງື່ອນໄຂສືບຕໍ່ປະກອບສ່ວນເຂົ້າ ໃນການສ້າງສາພັດທະ ນາ ສາຍພົວພັນສາມັກຄີແບບພິເສດ ແລະ ການຮ່ວມມືຮອບດ້ານ ລະຫວ່າງ ຫວຽດນາມ - ລາວ, ເຊິ່ງຄົນຮຸ່ນກ່ອນໆ ໄດ້ເພີ່ມພູນຄູນສ້າງຂຶ້ນ.
ໃນໂອກາດດັ່ງກ່າວ, ປະທານສູນກາງສະມາຄົມ ມິດຕະພາບຫວຽດນາມ - ລາວ ເຈິ່ນວັນຕຸ໊ຍ ໄດ້ມອບເງິນ 400 ລ້ານດົງ ໃຫ້ສະຖານທູດລາວ ປະຈໍາ ຫວຽດນາມ ເພື່ອນຳໄປຊ່ວຍເຫລືອ ປະຊາຊົນ ຜູ້ທີ່ປະສົບເຄາະຮ້າຍ ຈາກໄພພິບັດ ຢູ່ ແຂວງ ອັດຕະປື.
ເນື້ອໃນ: ຂປລ